CELEX: 32016R0874
Language: lv
Date: 2016-06-01 00:00:00
Title: Komisijas Īstenošanas regula (ES) 2016/874 (2016. gada 1. jūnijs), ar kuru groza Īstenošanas regulu (ES) 2015/943 par ārkārtas pasākumiem, ar ko pārtrauc kaltētu pupiņu importu no Nigērijas (Dokuments attiecas uz EEZ)

2.6.2016   
            
            
               LV
            
            
               Eiropas Savienības Oficiālais Vēstnesis
            
            
               L 145/18
            
         KOMISIJAS ĪSTENOŠANAS REGULA (ES) 2016/874
   (2016. gada 1. jūnijs),
   ar kuru groza Īstenošanas regulu (ES) 2015/943 par ārkārtas pasākumiem, ar ko pārtrauc kaltētu pupiņu importu no Nigērijas
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (1), un jo īpaši tās 53. panta 1. punktu,
   tā kā:
   
               (1)
            
            
               Regulā (EK) Nr. 178/2002 noteikti vispārīgie principi, kas Savienības un valstu līmenī reglamentē pārtiku kopumā un jo īpaši pārtikas nekaitīgumu. Tajā paredzēti ārkārtas pasākumi, ko Komisija veic, ja ir pierādījumi, ka no trešās valsts importēta pārtika var radīt nopietnu risku cilvēku veselībai.
            
         
               (2)
            
            
               Ar Komisijas Īstenošanas regulu (ES) 2015/943 (2) aizliedz importēt Nigērijas izcelsmes kaltētas pupiņas, ko deklarē ar KN kodu 0713 39 00, pamatojoties uz to, ka daudzos gadījumos ir konstatēts piesārņojums ar neatļauto aktīvo vielu dihlorfosu tādos daudzumos, kas ievērojami pārsniedz Eiropas Pārtikas nekaitīguma iestādes provizoriski noteikto akūto standartdevu. Kamēr Nigērija nav īstenojusi piemērotus riska pārvaldības pasākumus, aizliegums ir piemērojams līdz 2016. gada 30. jūnijam.
            
         
               (3)
            
            
               Pēc importa aizlieguma ieviešanas, izmantojot ātrās brīdināšanas sistēmu pārtikas un barības jomā, ir saņemti paziņojumi par Nigērijas izcelsmes kaltētu pupiņu, ko deklarē ar KN kodiem 0713 35 00 un 0713 90 00, piesārņojumu ar dihlorfosu. Tādēļ pašreizējā aizlieguma darbības joma būtu jāpaplašina, attiecinot to papildus uz šiem diviem kodiem.
            
         
               (4)
            
            
               Dihlorfosa pastāvīgā klātbūtne no Nigērijas importētajās kaltētajās pupiņās un Nigērijas integrētas augu aizsardzības un maksimāli pieļaujamo pesticīdu atlieku līmeņu rīcības plāna pašreizējā īstenošana neļauj secināt, ka drīzumā var panākt atbilstību pārtikas aprites tiesību aktu prasībām attiecībā uz pesticīdu atliekām.
            
         
               (5)
            
            
               Lai Nigērija varētu ieviest piemērotus riska pārvaldības pasākumus un nodrošināt nepieciešamās garantijas, importa aizlieguma ilgums būtu jāpagarina vēl uz trim gadiem.
            
         
               (6)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   Vienīgais pants
   Īstenošanas regulu (ES) 2015/943 groza šādi:
   
               1)
            
            
               regulas 1. pantu aizstāj ar šādu:
               “1. pants
               Šo regulu piemēro attiecībā uz visām Nigērijas izcelsmes kaltētām pupiņām, ko deklarē ar KN kodiem 0713 35 00, 0713 39 00 un 0713 90 00.”;
            
         
               2)
            
            
               regulas 5. pantu aizstāj ar šādu:
               “5. pants
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
               To piemēro līdz 2019. gada 30. jūnijam.”
            
         
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 1. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 31, 1.2.2002., 1. lpp.
   
   
      (2)  Komisijas 2015. gada 18. jūnija Īstenošanas regula (ES) 2015/943 par ārkārtas pasākumiem, ar ko pārtrauc kaltētu pupiņu importu no Nigērijas un groza Regulas (EK) Nr. 669/2009 I pielikumu (OV L 154, 19.6.2015., 8. lpp.).